'Facebook-verkragter' in hospitaal vasgetrek | Maroela Media
Die polisie het Saterdag 'n beweerde reeksverkragter in Tzaneen vasgetrek nadat hy weens 'n skietwond in die hospitaal opgeneem is. Die man word al lank deur die polisie in Limpopo gesoek en wetstoepassers meen hy is verantwoordelik vir sowat 14 rooftogte en verkragtings wat tussen Julie 2020 en Augustus vanjaar in Tzaneen plaasgevind het.
Volgens die polisie het die verdagte (34) glo sy slagoffers op Facebook gelok deur te adverteer dat hy 'n huishulp of veiligheidsdienste benodig. "Van die desperate slagoffers het van so ver as KwaZulu-Natal en Lesotho gereis om werk te kry. Hy sou hulle by die taxistaanplek of bushalte ontmoet en dan 'n verskoning bedink om deur die bosse met hulle na sy huis te loop," vertel brig. Motlafela Mojapelo, polisiewoordvoerder van Limpopo.
"Hy sou hulle dan verkrag en van hul besittings beroof en op die vlug slaan."
Die polisie het drie maande lank na die beweerde verkragter gesoek en hom eindelik in die Letaba-hospitaal opgespoor waar hy verlede week opgeneem is om 'n skietwond te laat behandel. Hy het die wond glo naby 'n begraafplaas op Burgersfort opgedoen.
Mojapelo sê die verdagte sal in die landdroshof op Tzaneen verskyn sodra hy volkome herstel het. Die ondersoek duur intussen voort.
Vuilgoed! Sy vieslike dade het hom ingehaal. Sluit hom permanent toe sonder die moontlikheid van parool.
Laat diegene wat hy verwoes het vir hom in die hospitaal gaan kuier .
So 'n verpesting! Die arme mense gaan groot uitgawes aan omdat hy vir hul werk belowe en hy verkrag hulle! Watter siek tweebeen wese.